ആയ്യത്താൻ ജാനകി അമ്മാൾ

ഇന്ത്യയിൽ ബ്രിട്ടീഷ് ഭരണകാലത്ത് മെഡിക്കൽ ഡിഗ്രീ കരസ്ഥമാക്കിയ  കേരളത്തിലെ 'ആദ്യത്തെ വനിതാ ഡോക്ടർ'"
ആയിരുന്നു ഡോക്ടർ ആയ്യത്താൻ ജാനകി അമ്മാൾ. ആദ്യ മലയാളി ലേഡി ഡോക്ടറും സർജ്ജനും കൂടാതെ ആദ്യ തീയ്യ വനിതാ ഡോക്ടർ എന്ന ഘ്യാതിയും നേടിയ വ്യക്തിത്വം ആയിരുന്നു ഡോ. ആയ്യത്താൻ ജാനകി അമ്മാൾ (1878-1945). കേരളത്തിലെ സാമൂഹ്യ പരിഷ്കർത്താക്കളിൽ പ്രധാനിയും , സുഗുണവർധിനി(1900);ഡിപ്രസ്ഡ് ക്ലാസ്സെസ് മിഷൻ(1909)പ്രസ്ഥാനങ്ങളുടെ സ്ഥാപകനും, കേരളത്തിലെ ബ്രഹ്മ സമാജത്തിന്റെ നേതാവും പ്രചാരകനുമായ ഡോ. ആയ്യത്താൻ ഗോപാലന്റെ സഹോദരിയും കൂടിയാണവർ.

 ജീവിതരേഖ: 
തലശ്ശേരിയിലെ "ആയ്യത്താൻ" താവഴിയിലാണ് (മലബാറിലെ ആഢ്യ കുടുംബം) ഡോ. ജാനകി അമ്മാൾ ജനിച്ചത്. ആയ്യത്താൻ ചന്ദന്റെയും, കല്ലാട്ട് ചിരുതമ്മാളിന്റെയും  നാല് മക്കളിൽ ഇളയ കുട്ടി ആയി ജനനം. തലശ്ശേരിയിലെ എലിമെന്ററി സ്കൂൾ വിദ്യാഭ്യാസത്തിന് ശേഷം മിഷൻ ഹൈ സ്കൂളിലും പിന്നിട് 1897 ൽ കോഴിക്കോട് കോൺവെന്റ് സ്കൂളിലേക്ക് മാറി. സ്കൂൾ വിദ്യാഭ്യാസം വിജയകരമായി പൂർത്തിയാക്കിയ ശേഷം പ്രത്യേക സ്കോളർഷിപ്പോടെ 1902 ൽ മദ്രാസ് മെഡിക്കൽ കോളേജിൽ ചേർന്നു. 1907 ൽ എൽ‌.എം‌.പി പരീക്ഷയിൽ (സബ് അസിസ്റ്റന്റ് സർജൻ) ഉയർന്ന റാങ്കോടെയും ബഹുമതികളോടെയും വിജയിച്ചു, അതേ വർഷം തന്നെ അവർ സർക്കാർ ജോലിയിൽ അസിസ്റ്റന്റ് സർജൻ ആയി ചെൻകെൽപേട്ട് സർക്കാർ ആശുപത്രിയിൽ പ്രവേശിച്ചു. കോഴിക്കോട് തിരിച്ചു വന്ന അവർ 1910- ൽ ലെപ്ര അസൈലത്തിൽ ജോലിയിൽ പ്രവേശിക്കുകയും  ഹോസ്പിറ്റലിൻ്റെ ഇൻചാർജായി പ്രവർത്തിക്കുകയും ചെയ്തു. മദ്രാസിലേക്ക് തിരിച്ചു മാറ്റം കിട്ടി  പോകുന്നതിനുമുമ്പ് വർഷങ്ങളോളം കോഴിക്കോട് ജോലി ചെയ്തിരുന്നു. ഈ സമയം തൻ്റെ സഹോദരനായ ഡോ. ആയ്യത്താൻ ഗോപാലന്റെ സുഗുണവർധിനി പ്രസ്ഥാനത്തിന്റെയും, ബ്രഹ്മ സമാജത്തിന്റെയും സാമൂഹിക പരിഷ്കരണങ്ങളിൽ പങ്കാളിയാകുകയും ചെയ്യ്തു. സമഗ്രമായ സേവനാധിഷ്ഠിത വ്യക്തിത്വവും സാമൂഹിക പ്രവർത്തകയുമായിരുന്നു അവർ. സമൂഹത്തിലെ സ്ത്രീകളുടെയും താഴേക്കിടയിലുള്ളവരുടെയും ഉന്നമനത്തിനായി സുഗുണവർധിനി  പ്രസ്ഥാനത്തിൽ പ്രവർത്തിച്ചിരുന്ന അവർ സഹോദരൻ ഡോ. ആയ്യത്താൻ ഗോപാലനൊപ്പം  സൌജന്യ മെഡിക്കൽ ക്യാമ്പുകളും മറ്റും നടത്തിയിരുന്നു. ഡോ. ആയ്യത്താൻ ജാനകി, കല്ലാട്ട് ചിരുത അമ്മാൾ,കല്ലാട്ട് കൗസല്യ അമ്മാൾ, ഡോ. മന്ദാകിനിബായി (ഡോ. ഗോപാലന്റെ മരുമകൾ) എന്നവർ ആയിരുന്നു സുഗുണവർധിനി പ്രസ്ഥാനത്തിന്റെ മുന്നിൽ നിൽക്കുകയും സ്ത്രീകളുടെ അവകാശങ്ങൾക്കായി പോരാടുകയും ചെയ്ത നാല് വനിതാ വ്യക്തിത്വങ്ങൾ.

1945 ന് ഡോ. ആയ്യത്താൻ ജാനകി അമ്മാൾ അന്തരിച്ചു.

 അവലംബം: 

 Modern Kerala: Studies in Social and Agrarian Relations ,K.K.N.Kurup. p. 86''. K.K.N.Kurup. p. 86. mittal publications. 1988. pp. K.K.N.Kurup. p. 86.
1. "അപ്പൻ ഒരു ഓർമ്മപ്പുസ്തകം" എഴുതിയത് ആയ്യത്താൻ ആലോക്‌.

2. എന്റെ അമ്മ(1929) ഡോ. അയ്യത്താൻ ഗോപാലൻ എഴുതിയ (അമ്മ കല്ലാട്ട് ചിരുത്തമ്മാളിന്റെ ജീവചരിത്രം) ജീവചരിത്രം.
വർഗ്ഗം:1878-ൽ ജനിച്ചവർ
വർഗ്ഗം:1945-ൽ മരിച്ചവർ
വർഗ്ഗം:കേരളത്തിലെ ഭിഷഗ്വരർ
വർഗ്ഗം:കേരള നവോത്ഥാനം
വർഗ്ഗം:മലയാളി സംഘടനകൾ
വർഗ്ഗം:കേരളീയരായ പണ്ഡിതർ
വർഗ്ഗം:പ്രസ്ഥാനങ്ങൾ
വർഗ്ഗം:കേരളചരിത്രം
വർഗ്ഗം:കേരളചരിത്രം-അപൂർണ്ണം
വർഗ്ഗം:അപൂർണ്ണ ജീവചരിത്രങ്ങൾ
വർഗ്ഗം:കോഴിക്കോട് ജില്ല
വർഗ്ഗം:കണ്ണൂർ ജില്ലയിൽ ജനിച്ചവർ
വർഗ്ഗം:തലശ്ശേരി